LĪGUMS Nr.1.9./30
par betona bruģa seguma bojājumu novēršanas darbiem

Elektroniskā dokumenta parakstīšanas datums un vieta

Pašvaldības sabiedrība ar ierobežotu atbildību “GARKALNES KOMUNĀLSERVISS”, reģistrācijas Nr.40003708356 (turpmāk – Pasūtītājs), kuru pārstāv tās valdes locekle Evita Rozenbaha-Kalniņa un statūtu pamata, no vienas puses, 
un 
SIA "Asfalt.lv", reģistrācijas Nr. 40203349368 (turpmāk – Izpildītājs), kuru pārstāv valdes loceklis Mārtiņš Antonišķis uz statūtu pamata, no otras puses, 
abi kopā turpmāk saukti Puses, katrs atsevišķi – Puse, 
pamatojoties uz Pasūtītāja rīkotā iepirkuma „Betona bruģa seguma bojājumu novēršana”, iepirkuma identifikācijas Nr. PSIAGK 2026/9, turpmāk– Iepirkums, rezultātiem un Izpildītāja iesniegto piedāvājumu Iepirkumā, turpmāk– Piedāvājums, savstarpēji vienojoties, bez maldības, viltus vai spaidiem noslēdz šādu līgumu, turpmāk– Līgums:

1. Līguma priekšmets
1.1. Pasūtītājs uzdod, bet Izpildītājs apņemas ar savu darbaspēku un tehniku veikt betona bruģa seguma bojājumu novēršanas darbus atbilstoši Pasūtītāja pieprasījumiem (pasūtījumiem) un norādījumiem, Līguma (tai skaitā, Līguma pielikumu), un normatīvo aktu prasībām, turpmāk – Darbi, kas ietver šādus remontdarbus:
1.1.1. Betona bruģa seguma bojājumu novēršana;
1.1.2. Betona plātņu seguma bojājumu novēršana.
1.2. Parakstot Līgumu, Izpildītājs apliecina, ka ir iepazinies ar Tehnisko specifikāciju un Līguma noteikumiem un atzinis tos par saistošiem un izpildāmiem. Izpildītājs apliecina, ka viņa rīcībā ir pietiekoši darbaspēka un nepieciešamās tehnikas resursi, lai savlaicīgi un kvalitatīvi veiktu Darbus.
1.3. Darbu pasūtīšanas (pieprasīšanas) periods: 12 mēneši no Līguma spēkā stāšanās dienas vai līdz Līguma kopējās summas apguvei (atkarībā no tā, kurš nosacījums iestājas pirmais). Puses ir tiesīgas pagarināt Līguma darbības termiņu, ja 12 mēnešu laikā no Līguma spēkā stāšanās dienas nav apgūta visa Līguma kopējā summa, bet nepārsniedzot Līguma kopējo summu. 
1.4. Līguma 3.2.punktā norādītā Līguma kopējā summa ir maksimālā summa Līguma darbības periodā, un Pasūtītājam nav pienākums pasūtīt Darbus par pilnu Līguma 3.2.punktā norādīto Līguma kopējo summu.   

2. Darbu izpildes kārtība un termiņš, garantijas saistības 
2.1. Izpildītājs Darbus veic, pamatojoties uz Pasūtītāja pieteikumiem. Darbu pieteikumā Pasūtītājs norāda Izpildītājam Darbu izpildes vietu un provizoriskos veicamo Darbu apjomus, uzaicinot Izpildītāju pirms Darbu izpildes uzsākšanas kopā ar Pasūtītāju apsekot Darbu izpildes vietas un saskaņot ar Pasūtītāju veicamo Darbu apjomus. Pasūtītājs apmaksā tikai tos Darbus, kuru apjomus Pasūtītājs ar Izpildītāju ir abpusēji saskaņojuši. 
2.2. Darbu izpildes vietas: Ropažu novada administratīvajā teritorijā. 
2.3. Darbu izpildes termiņš: katrā atsevišķajā pieteikumā pieteikto Darbu izpildes termiņš tiek noteikts 5 (piecu) darba dienu laikā no pieteikuma veikt Darbus nosūtīšanas Izpildītājam dienas. Ja nepiemērotu laika apstākļu dēļ pieteiktos Darbus nav iespējams izpildīt 5 (piecu) darba dienu laikā, Puses rakstiski vienojas par garāku Darbu izpildes termiņu. 
2.4. Izpildītājam jānodrošina garantija veiktajiem Darbiem (tai skaitā, Darbu izpildē izmantotajiem materiāliem): 12 (divpadsmit) mēneši no Darbu pieņemšanas-nodošanas akta abpusējas parakstīšanas dienas. Izpildītājs garantē, ka Darbi tiks veikti atbilstoši Iepirkuma prasībām un atbilstoši Līguma noteikumiem. Tas nozīmē, ka Izpildītājs ir atbildīgs par visiem defektiem un Pasūtītājam nodarītiem zaudējumiem, kas rodas vai var rasties šādas neatbilstības gadījumā. Izpildītājs garantē, ka izpildītie Darbi ir kvalitatīvi, funkcionāli izmantojami, un ka Darbos, izmantotajos materiālos un /vai uzstādītajās iekārtās nav defektu. 
2.5. Izpildītājs apņemas Pasūtītājam pieņemamā termiņā, kas nedrīkst pārsniegt 10 (desmit) darba dienas, uz sava rēķina novērst bojājumus vai citas nepilnības, kuras tiek konstatētas garantijas laikā, pie pareizas ekspluatācijas, un uz kurām ir attiecināma Līgumā noteiktā garantija. 

3. Līguma kopējā summa un norēķinu kārtība
3.1. Maksa par 1 (vienas) vienības (m2) Darba pozīcijām ir norādīta Līguma 2.pielikumā “Finanšu piedāvājums”. 
3.2. Līguma kopējā summa tiek noteikta līdz EUR 70 000 (septiņdesmit tūkstoši eiro, 00 centi) bez pievienotās vērtības nodokļa apguvei (PVN). Papildus Pasūtītājs maksā PVN normatīvos aktos noteiktā kārtībā. 
3.3. Viena m2 izcenojums tiek fiksēts uz visu Līguma darbības laiku un netiek paaugstināts, tajā ir iekļautas visas izmaksas, kas saistītas ar Darba veikšanu, tai skaitā Darba veikšanā izmantojamie materiāli, degvielas izmaksas, darba alga, tehnikas pārvietošanas izmaksas  līdz Darba vietai un atgriešanās bāzē,  kā arī visi nodokļi, nodevas un citi maksājumi, atskaitot PVN.
3.4. Pasūtītājs veic apmaksu par izpildītajiem Darbiem 20 (divdesmit) darba dienu laikā no  attiecīgo Darbu pieņemšanas – nodošanas akta abpusējas parakstīšanas un atbilstoša rēķina saņemšanas dienas. 
3.5. Maksājumi tiek veikti ar bezskaidras naudas norēķinu Izpildītāja norādītajā bankas kontā. Par apmaksas dienu tiek uzskatīta tā diena, kad Pasūtītājs veicis pārskaitījumu uz Izpildītāja bankas kontu.

4. Līgumslēdzēju Pušu saistības un atbildība
4.1. Izpildītājs apņemas:
4.1.1. veikt Darbus Līgumā noteiktajā kārtībā.
4.1.2. uzdotos Darbus veikt, ievērojot Latvijas Republikā spēkā esošos normatīvos aktus un saistošos noteikumus, kas regulē Līgumā noteikto Darbu veikšanu;
4.1.3. iesniegt Pasūtītājam pieņemšanas – nodošanas aktu par pilnā apjomā izpildītiem pasūtītajiem Darbiem ne vēlāk kā 3 (trīs) darba dienu laikā pēc Darbu pabeigšanas un pēc pieņemšanas - nodošanas akta abpusējas parakstīšanas, iesniegt Pasūtītājam rēķinu Darbu apmaksai;
4.1.4. ne vēlāk kā 3 (trīs) darba dienu laikā rakstiski brīdināt Pasūtītāju par neparedzētiem apstākļiem, kuri radušies pēc Līguma noslēgšanas no Izpildītāja neatkarīgu apstākļu dēļ, un kuri var ietekmēt veicamo Darbu izpildes termiņus un šā Līguma noteikumu izpildi;
4.1.5. nodrošināt, ka Darbus veic apmācīts un kvalificēts personāls, 
4.2. Pasūtītājs apņemas:
4.2.1. nodrošināt Izpildītāju ar precīziem veicamo Darbu norādījumiem, ievērojot Tehniskās specifikācijas prasības;
4.2.2. kopā ar Izpildītāju veikt Darbu izpildes vietu apsekošanu un saskaņot veicamo Darbu apjomus.
4.2.3. pieņemt izpildītos Darbus, iepriekš pārliecinoties par to kvalitāti un faktiski izpildīto apjomu;
4.2.4. samaksāt Līgumā noteikto summu par kvalitatīvu Darbu izpildi noteiktajā termiņā;
4.2.5. izstrādāt ar Darbu veikšanu saistīto dokumentāciju (ja tā ir nepieciešama).
4.3. Līgumā noteikto saistību neizpildīšanas gadījumā, vainīgā Puse atlīdzina otrai Pusei zaudējumus, kā arī izdevumus, kas radušies saistībā ar Līgumā noteikto saistību neizpildi. 
4.4. Par Līgumā noteikto Darbu apmaksas termiņa neievērošanu, Pasūtītājs maksā Izpildītājam līgumsodu 0,1% apmērā no termiņā nesamaksātās summas par katru nokavējuma dienu, bet ne vairāk kā 10 % (desmit procentus) no nesamaksātās Darbu summas, ja Izpildītājs šādu līgumsodu ir pieprasījis.
4.5. Par Līgumā norādīto Darbu izpildes termiņa nokavējumu Izpildītājs maksā Pasūtītājam līgumsodu 0,1% apmērā no Darbu kopējās cenas (Līguma kopējās summas) par katru nokavēto dienu, bet ne vairāk kā 10% (desmit procentu) no Līguma kopējās summas, ja Pasūtītājs šādu līgumsodu ir pieprasījis. 
4.6. Par garantijas termiņa laikā Darbiem konstatēto trūkumu novēršanas termiņa kavējumu Izpildītājs maksā Pasūtītājam līgumsodu 0,1% apmērā no Darbu kopējās cenas (Līguma kopējās summas) par katru nokavēto dienu, bet ne vairāk kā 10% (desmit procentu) no Līguma kopējās summas, ja Pasūtītājs šādu līgumsodu ir pieprasījis. 
4.7. Līgumsoda samaksa neatbrīvo Puses no saistību izpildes.
4.8. Ja Darba izpilde ir aizkavējusies vairāk par 2 (divām) nedēļām pēc Līgumā norādītā Darba izpildes termiņa, Pasūtītājam ir tiesības vienpusēji lauzt Līgumu, nosūtot rakstisku paziņojumu Izpildītājam. Šajā punktā noteiktajā gadījumā Līgums uzskatāms par lauztu 7 (septītajā) dienā pēc rakstiskā paziņojuma nodošanas pastā. 
4.9. Pasūtītājs ir tiesīgs ieturēt līgumsodu no Izpildītājam izmaksājamās Līguma summas.

5. Darbu izpildes kārtība, Darbu nodošana un pieņemšana
5.1. Izpildītājs sagatavo nodošanas-pieņemšanas aktu par veikto Darbu pieņemšanu, ko paraksta Līgumā norādītie Izpildītāja un Pasūtītāja pārstāvji.
5.2. Pasūtītāja pārstāvis organizē izpildīto Darbu pārbaudi.
5.3. Pasūtītājs ir tiesīgs nepieņemt Darbus, ja tie nav pabeigti vai atklāti būtiski trūkumi. Ja pieņemšana nenotiek minēto iemeslu dēļ, tad Izpildītājam pēc Darbu pabeigšanas vai trūkumu novēršanas vēlreiz rakstiski ir jāpaziņo par Darbu pabeigšanu Pasūtītājam. Darbu pieņemšana neatbrīvo Izpildītāju no pienākuma novērst trūkumus, kas nebija konstatējami Darbu pieņemšanas laikā.

6. Nepārvarama vara un ārkārtējie apstākļi
6.1. Puses tiek atbrīvotas no atbildības par Līguma pilnīgu vai daļēju neizpildi, ja šāda neizpilde radusies nepārvaramas varas apstākļu rezultātā, kuru darbība sākusies pēc Līguma noslēgšanas un kurus nevarēja iepriekš ne paredzēt, ne novērst. Pie nepārvaramas varas un ārkārtēja rakstura apstākļiem pieskaitāmi: stihiskas nelaimes, avārijas, katastrofas, epidēmijas, epizootijas un kara darbība, nemieri, blokādes, valsts varas un pārvaldes institūciju lēmumi, kurus izmainīt nav pasūtītāja spēkos.
6.2. Pusei, kas atsaucas uz nepārvaramas varas apstākļiem, nekavējoties par to rakstiski jāpaziņo otrai Pusei, norādot  ārkārtējo apstākļu darbības raksturojumu un iespējamo to darbības  laiku. Ja netiek izpildītas minētās prasības, attiecīgā Puse nevar atsaukties uz nepārvaramas varas apstākļiem kā savu līgumsaistību nepienācīgas izpildes pamatu.
6.3. Ja nepārvaramas varas apstākļu un to seku dēļ nav iespējams izpildīt Līgumā paredzētas saistības ilgāk kā trīs mēnešus, Puses pēc iespējas drīzāk sāk sarunas par Līguma izpildes alternatīviem variantiem, kuri ir pieņemami abām Pusēm, un izdara attiecīgus grozījumus Līgumā vai arī lauž Līgumu.

7. Līguma grozīšanas, izbeigšanas kārtība
7.1. Puses, savstarpēji vienojoties, ievērojot Publisko iepirkumu likuma 61.panta noteikumus, ir tiesīgas izdarīt izmaiņas Līgumā. Ikviena Līguma izmaiņa tiek noformēta rakstveidā un Pušu parakstīta, ja vien šajā Līgumā nav noteikts citādāk. Jebkuras izmaiņas vai papildinājumi kļūst par neatņemamu Līguma sastāvdaļu.
7.2. Pasūtītājs ir tiesīgs izbeigt Līgumu ar Izpildītāju pēc savas iniciatīvas, nemaksājot Izpildītājam līgumsodu, bet brīdinot par Līguma izbeigšanu Izpildītāju rakstiski vismaz 7 (septiņas) darba dienas iepriekš un veicot savstarpējos norēķinus, jebkurā no šādiem gadījumiem:
7.2.1. ja Izpildītājs Darbus izpildījis kvalitātē, kas neatbilst Līgumā noteiktajām prasībām, un atkārtoti nav novērsis Darbu pārbaudes vai uzraudzības rezultātā atklātos defektus vai iebildumus pēc Pasūtītāja rakstiska brīdinājuma saņemšanas;
7.2.2. ja Izpildītājs Darbu izpildes gaitā atkārtoti neievēro Līguma noteikumus, izmanto nekvalitatīvas iekārtas vai pieļauj, ka Darbus veic speciālisti bez attiecīgas kvalifikācijas, darba atļaujas, pēc Pasūtītāja rakstiska brīdinājuma saņemšanas;
7.2.3. tiek pasludināts Izpildītāja maksātnespējas process vai tiek uzsākts Izpildītāja likvidācijas process. 
7.3. Puses vienojas, ka Izpildītājs ir tiesīgs izbeigt Līgumu pēc savas iniciatīvas, rakstiski brīdinot Pasūtītāju vismaz 1 (vienu) mēnesi iepriekš, ja Pasūtītājs neizpilda tam noteiktās maksājuma saistības ilgāk nekā 1 (vienu) mēnesi. 
7.4. Pasūtītājam ir tiesības vienpusēji atkāpties no Līguma izpildes, ja Līgumu nav iespējams izpildīt tādēļ, ka Līguma izpildes laikā ir piemērotas starptautiskās vai nacionālās sankcijas vai būtiskas finanšu un kapitāla tirgus intereses ietekmējošas Eiropas Savienības vai Ziemeļatlantijas līguma organizācijas dalībvalsts noteiktās sankcijas (atbilstoši Starptautisko un Latvijas Republikas nacionālo sankciju likuma 11.1 panta trešajai daļai).

8. Pušu pārstāvji un kontaktinformācija.
8.1. Puses Līguma izpildei pilnvaro šādus pārstāvjus (kontaktpersonas):
8.1.1. Pasūtītāja pārstāvis ir [..]. Pasūtītāja pārstāvis ir tiesīgs pieteikt Darbus, dot Izpildītājam norādījumus par Darba izpildi atbilstoši Līguma noteikumiem (tai skaitā, vienoties par darbu izpildes termiņu pagarinājumu meteoroloģisko laikapstākļu dēļ), parakstīt Darba pieņemšanas-nodošanas aktus un risināt ar šī Līguma izpildi saistītos jautājumus, bet nav pilnvarots parakstīt šī Līguma grozījumus;
8.1.2. Izpildītāja pārstāvis ir [..]. Izpildītāja pārstāvis ir tiesīgs pieņemt Darbu pieteikumus, saņemt Pasūtītāja norādījumus par Darba izpildi atbilstoši Līguma noteikumiem (tai skaitā, vienoties par darbu izpildes termiņu pagarinājumu meteoroloģisko laikapstākļu dēļ), parakstīt Darba pieņemšanas-nodošanas aktus un risināt ar šī Līguma izpildi saistītos jautājumus, bet nav pilnvarots parakstīt šī Līguma grozījumus.
8.2. Katrai Pusei ir tiesības jebkurā laikā mainīt vai atcelt savu pārstāvi, rakstiski informējot otru Pusi par pārstāvju nomaiņu. 

9. Nobeiguma noteikumi
9.1. Līgums stājas spēkā tā parakstīšanas dienā un Līguma attiecības atzīstamas par pabeigtām tikai pēc tam, kad Puses ir pilnībā izpildījušas savstarpējās saistības un norēķinus, kas izriet no Līguma noteikumiem. 
9.2. Līguma tekstā neatrunātās Pušu attiecības tiek regulētas saskaņā ar Latvijas Republikā spēkā esošajiem normatīvajiem aktiem. 
9.3. Ja kāds no Līguma noteikumiem zaudē spēku normatīvo aktu grozījumu gadījumā, puses vadās pēc spēkā esošajiem normatīvajiem aktiem.
9.4. Visas domstarpības un strīdi, kādi izceļas starp Pusēm saistībā ar Līguma izpildi, tiek atrisināti savstarpēju pārrunu ceļā, panākot vienošanos. Ja vienošanās netiek panākta 20 (divdesmit) dienu laikā no pirmās pretenzijas nosūtīšanas dienas, tad strīds tiek risināts tiesā saskaņā ar Latvijas Republikā spēkā esošajiem normatīvajiem aktiem.
9.5. Līgums kopā ar pielikumiem ir parakstīts ar drošu elektronisko parakstu un satur laika zīmogu. Līguma noslēgšanas datums ir pēdējā pievienotā droša elektroniskā paraksta un tā laika zīmoga datums. 
9.6. Līgumam ir pievienoti pielikumi:
Pielikums Nr.1 – Tehniskā specifikācija.
Pielikums Nr.2 – Finanšu piedāvājums. 

10. Pušu adreses, rekvizīti un paraksti
[..]

